21वीं सदी में ज्ञान का बोलबाला होगा और वैश्‍विक अर्थव्‍यवस्‍था में कोई राष्‍ट्र संकेन्‍द्रित और नवीन एजेण्‍डे के जरिये ही बना रह सकता है। अतः देश की शिक्षा और ज्ञान के ढाँचे में योजनाबद्ध परिवर्तन लाने की आवश्‍यकता है, क्‍योंकि 25 वर्ष से कम उम्र के 55 करोड़ नवयुवकों की आकांक्षाओं पर खरा उतरना है। 21 वीं सदी भारत विश्‍व की महाशक्‍ति बनने की ओर अग्रसर है और आज हमारे समक्ष सबसे बड़ी चुनौती विद्यमान है ः शिक्षा। ऐसी परिस्‍थिति में विश्‍व के सबसे बड़े लोकतंत्र भारत की भावी दशा एवं दिशा कैसी होगी यह एक यक्ष प्रश्‍न है जिस पर शिद्‌दत के साथ वर्तमान में चिन्‍तन की आवश्‍यकता है। शिक्षा के द्वारा ही हमें एक ऐसे सशक्‍त, समृद्ध, शक्‍तिशाली राष्‍ट्र के निर्माण का मार्ग प्रशस्‍त करना है, जो विश्‍व के लिए आदर्श प्रस्‍तुत कर सके।